ลูกค้าส่งออกเดี้ยงแห่ขอเจรจายืดหนี้
ไทยพาณิชย์ เผยวิกฤตยุโรปทำพิษ เอสเอ็มอีแห่ขอยืดหนี้ หลังยอดขายลด 20%
25 ก.ค. 2555

ไทยพาณิชย์ เผยวิกฤตยุโรปทำพิษ เอสเอ็มอีแห่ขอยืดหนี้ หลังยอดขายลด 20% 
นายศิริชัย สมบัติศิริ รองผู้จัดการใหญ่ กลุ่มลูกค้าธุรกิจ ธนาคารไทยพาณิชย์ เปิดเผยว่า ขณะนี้เริ่มมีกลุ่มลูกค้าธุรกิจเอสเอ็มอีที่ทำธุรกิจส่งออกยื่นเรื่องขอยืดระยะเวลาชำระหนี้เข้ามายังธนาคารบ้างแล้ว เนื่องจากปริมาณการสั่งซื้อสินค้าจากต่างประเทศขณะนี้มีการปรับตัวลดลง 20% โดยเฉพาะกลุ่มที่ค้าขายกับยุโรปโดยตรง ขณะที่กลุ่มที่ส่งออกไปยังประเทศอื่น เช่น จีน ก็เริ่มได้รับผลกระทบทางอ้อมแล้วเช่นกัน
“การขอยืดหนี้ของลูกค้าตอนนี้ยังเป็นระยะสั้นๆ เช่น 1 เดือน ยอดขายลดลง 20% ยังเป็นระดับที่ลูกค้ายังสู้ไหว แต่ถ้ามากกว่านี้คงแย่เหมือนกัน ธนาคารคาดว่าผลกระทบจะชัดขึ้นในช่วงปีหน้า เนื่องจากตลาดอื่นๆ ก็เริ่มชะลอคำสั่งซื้อแล้วเช่นกัน” นายศิริชัย กล่าว
นายศิริชัย กล่าวว่า ปัจจุบันธนาคารมีลูกค้าที่ส่งออกไปยังยุโรปอยู่ในพอร์ตประมาณ 23% ส่วนใหญ่อยู่ในอุตสาหกรรมอาหาร ซึ่งเป็นสินค้าจำเป็น ทำให้คำสั่งซื้อยังลดไม่มาก อย่างไรก็ตามได้แนะนำให้ลูกค้าเตรียมความพร้อมด้วยการหาลูกค้าในตลาดใหม่ๆ เช่น แอฟริกาและตะวันออกกลาง ซึ่งธนาคารจะเข้าไปช่วยเหลือผ่านการเปิดพันธมิตรในรูปแบบคู่ค้าทางธุรกิจในภูมิภาคนั้น
ทั้งนี้ ครึ่งปีแรกที่ผ่านมาสินเชื่อเอสเอ็มอีของธนาคารเติบโตแล้ว 3 หมื่นล้านบาท คิดเป็น 14% มีรายได้เติบโตขึ้นถึง 5,400 ล้านบาท แบ่งเป็น รายได้ดอกเบี้ย 3,700 ล้านบาท และรายได้ค่าธรรมเนียม 1,700 ล้านบาท และมีเอ็นพีแอลอยู่ที่ 1.5% เชื่อว่าสินเชื่อทั้งปีจะยังเติบโตได้ 4.55 หมื่นล้านบาท